**OBRAZLOŽITEV**

Prof. dr. Gašper Mušič je doktoriral leta 1998 na Fakulteti za elektrotehniko Univerze v Ljubljani, kjer je tudi zaposlen. Leta 1999 je bil izvoljen v naziv docenta in leta 2004 v naziv izrednega profesorja za področje elektrotehnika.

Pedagoško deluje na področju avtomatike, je soavtor dveh univerzitetnih učbenikov ter mentor pri 119 diplomah, štirih specialističnih nalogah, treh magisterijih in treh doktorskih disertacijah. Raziskovalno se ukvarja z modeliranjem, simulacijo in vodenjem dinamičnih sistemov diskretnih dogodkov, uporabo modelov pri vodenju proizvodnje ter metodami načrtovanja v industrijski informatiki. Njegova bibliografija vključuje 24 člankov v revijah s faktorjem vpliva.

Sodeloval je pri več kot 15 različnih projektih s tujimi in domačimi raziskovalnimi ali industrijskimi partnerji, med drugim v Centru odličnosti Vesolje, znanost in tehnologije ter Kompetenčnem centru za sodobne tehnologije vodenja.